হকারদের বিদেশ পাঠাতে ডিএসসিসির প্রশিক্ষণ
উচ্ছেদ করা হকারদের বিদেশে চাকরি দিয়ে পুনর্বাসনের লক্ষ্যে তাদের প্রতিনিধিদের প্রশিক্ষণ দিল ঢাকা দক্ষিণ সিটি করপোরেশন। (ডিএসসিসি)। গত সোমবার দক্ষিণ সিটির নগর ভবনের ব্যাংক ফ্লোর সেমিনার কক্ষে গুলিস্তান ও মতিঝিল এলাকার হকারদের বিদেশে চাকরি পাওয়ার যোগ্য করে তুলতে এই কর্মশালার আয়োজন করা হয়। করপোরেশনের প্রধান সম্পত্তি কর্মকর্তা কামরুল ইসলাম চৌধুরীর সঞ্চালনায় সভাপতিত্ব করেন প্রধান নির্বাহী কর্মকর্তা খান মোহাম্মদ বিলাল। সকাল ১০টায় শুরু হয়ে এ কর্মশালা বিকেল ৩টা পর্যন্ত চলে। এতে নগরীর বিভিন্ন হকার্স সংগঠনের ৩০ জন প্রতিনিধি অংশ নেন। তারা কর্মশালা থেকে প্রশিক্ষণ নিয়ে পরে বিদেশগমনেচ্ছু হকারদের প্রশিক্ষণ দেবেন।
কর্মশালায় অভিবাসী আইন, বিএমইটির কার্যক্রম, প্রশিক্ষণ, দক্ষতা ও মানবসম্পদ উন্নয়ন, বৈদেশিক কার্যক্রম ও অভিবাসন বিষয়, হকার সমস্যা, নগর জীবনের প্রভাব ও সমাধান বিষয়ে বিস্তারিত আলোচনা করা হয়। আলোচনায় অংশ নেন ডিএসসিসির নির্বাহী ম্যাজিস্ট্রেট মো. ইলিয়াছ মিয়া, জনশক্তি কর্মসংস্থান ও প্রশিক্ষণ ব্যুরোর (বিএমইটি) সহকারী পরিচালক মো. জাহিদুল ইসলাম ও বিএমইটির উপপরিচালক (প্রশিক্ষণ) মেহবুব আলম। কর্মশালায় বাংলাদেশ হকার্স ও হকার্স লীগের ফেডারেশনের সভাপতি এম এ কাশেম, বাংলাদেশ ছিন্নমূল হকার্স লীগ সভাপতি আনিসুল হক মাস্টার, ঢাকা জেলা হকার্স লীগ সভাপতি মো. রমজান আলী, জাতীয় হকার্স লীগ সভাপতি নুরুল ইসলাম, বাংলাদেশ হকার্স লীগের সাধারণ সম্পাদক জাহাঙ্গীর জমাদারসহ ৩০ জন হকার্স প্রতিনিধি অংশ নেন। এ ছাড়া আইন কর্মকর্তা তুহিনুর আলম, নির্বাহী ম্যাজিস্ট্রেট মামুন সরদারও উপস্থিত ছিলেন।